ועדת הכספים, כנסת 20, פרוטוקול מספר 989, 2018-03-08 11:07

משה גפני: בינתיים אנחנו הולכים לפי סדר היום.

משה גפני: אנחנו מתחילים בפרק א', סעיף 1 (מטרת החוק) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנת התקציב 2019), התשע"ח-2018.

משה גפני: אני יותר לא מקריא את כל שם החוק כי משרד האוצר שם את שם החוק באריכות כדי שמישהו יחשוב שהוא באמת מתכוון לזה.

משה גפני: זה סתם חוק הסדרים וזה מה שצריך להיות כתוב.

משה גפני: למזלנו חוק ההסדרים הפעם הוא קטן כי גם הזמן הוא מצומצם.

משה גפני: כאמור, אנחנו מדברים עכשיו על סעיף 1, מטרת החוק.

משה גפני: יש כאן שלושה חוקים.

משה גפני: האופוזיציה הולכת להתנגד להם?

משה גפני: אם כן, אני צריך גיוס.

מיקי לוי: המון הסתייגויות.

משה גפני: צריך גיוס.

מיקי רוזנטל: על איזה חוק אנחנו מדברים?

שגית אפיק: סעיף מטרה להצעת חוק התכנית הכלכלית.

שגית אפיק: סעיף 1.

דודי קופל: סגן היועץ המשפטי, משרד האוצר.

דודי קופל: פרק א': מטרת החוק מטרה חוק זה בא לתקן חוקים שונים ולקבוע הוראות נוספות במטרה לחזק את הצמיחה במשק, להגדיל את הפריון במשק ואת רמת התחרות בו, להוזיל את יוקר המחיה בישראל ולצמצם את הנטל הרגולטורי, והכול בהתאם ליעדי התקציב והמדיניות הכלכלית לשנת 2019.

משה גפני: הסתייגויות.

מיקי לוי: אתה רוצה לתת לנו הפסקה?

מיקי רוזנטל: לא צריך הפסקה.

מיקי לוי: יש לנו שלושה סעיפים: רשות שדות התעופה, ההגרלות והסטודנטים.

מיקי לוי: אם אנחנו נהיה קרובים למה שאנחנו רוצים, אנחנו נוריד את כל ההסתייגויות.

מיקי לוי: יש לנו היום 100 וביום ראשון עוד 300, סדר גודל של 500 הסתייגויות.

מיקי לוי: אם אנחנו נהיה קרובים במשא ומתן, נגלה אחריות.

מיקי רוזנטל: הפערים לא גדולים.

משה גפני: זה משנה גם להסתייגויות כאן?

מיקי רוזנטל: כן.

מיקי לוי: למשל, שדות התעופה, זה קרוב לנוסח הוועדה.

משה גפני: את רשות שדות התעופה אני עושה בסוף.

מיקי לוי: נחסוך לך את הכול.

מיקי רוזנטל: אפשר לפתוח את העניין של רשות שדות התעופה לדיון פומבי?

מיקי רוזנטל: אני חושב שאפשר להגיע להבנות.

מיקי לוי: אנחנו מבקשים את הנוסח של הוועדה שעשתה אותו היועצת המשפטית.

מיקי רוזנטל: איך שאתה רוצה.

מיקי רוזנטל: תנהל את זה אתה.

משה גפני: בסדר.

משה גפני: אם זה משנה לגבי הנושא של סעיף 1 בפרק א', מטרת החוק, אנחנו קודם נתחיל בסטודנטים.

טמיר כהן: הם הוזמנו לשעות אחרות.

משה גפני: אז אי אפשר.

משה גפני: אני לא יכול להקדים.

מיקי רוזנטל: אפשר לדון על רשות שדות התעופה.

מיקי רוזנטל: יש לנו כמה בקשות.

משה גפני: רשות שדות התעופה ב-11:30.

טמיר כהן: הם הוזמנו ל-11:30.

מיקי רוזנטל: במה אתה רוצה לדון עכשיו?

משה גפני: בפרקים האלה.

משה גפני: אני ביקשתי להכין את סדר היום וטמיר הכין אותו.

משה גפני: לפי זה הוא הזמין אנשים.

מיקי רוזנטל: שיקריאו עכשיו את כל מה שצריך להקריא.

מיקי רוזנטל: אני מציע שנקרא ולא נצביע.

משה גפני: בסדר.

משה גפני: את פרק א', מטרת החוק, הקראת.

משה גפני: אנחנו צריכים להצביע על הסתייגויות של חברי האופוזיציה.

משה גפני: חברי האופוזיציה מבקשים לא להצביע עדיין על ההסתייגויות האלה מכיוון שאם נגיע להסכמות בסעיפים אחרים, הם יורידו את ההסתייגויות או את רובן.

משה גפני: לכן בינתיים לא נצביע על הסעיף הזה.

משה גפני: אנחנו עוברים לסעיף הבא: פרק א', מטרת החוק, סעיף 1.

שגית אפיק: אני רק רוצה לשאול את האופוזיציה.

שגית אפיק: כשאתם אומרים שאתם מסירים את ההסתייגויות - - -

מיקי רוזנטל: לא מסירים.

מיקי לוי: לא מסירים.

מיקי רוזנטל: לא הסרנו שום דבר.

שגית אפיק: אני רוצה להבין.

שגית אפיק: אם יהיו הסכמות, סליחה.

מיקי רוזנטל: אנחנו לא רוצים להקריא אותן עכשיו.

שגית אפיק: אני רוצה להסביר את עצמי.

שגית אפיק: אם יהיו הסכמות והכול יהיה לשביעות רצונכם, אתם מסירים אותן.

מיקי רוזנטל: כן.

שגית אפיק: אני רוצה שתבינו.

שגית אפיק: המשמעות היא שאם לא מצביעים עליהן כאן, הן לא עולות גם למליאה.

מיקי לוי: אם נגיע להסכמות.

מיקי רוזנטל: אנחנו נצביע עליהן כקבוצה בהצבעה אחת.

מיקי לוי: אין דבר כזה.

שגית אפיק: לא.

שגית אפיק: אין דבר כזה.

מיקי לוי: אם נגיע להסכמות, אנחנו נסיר אותן.

מיקי לוי: אם לא, אנחנו נעבור על כל ההצבעות.

מיקי רוזנטל: אני רק מחדד את הנקודה.

מיקי רוזנטל: אנחנו הגשנו הסתייגות גם לתקציב וגם הסתייגויות לחוק ההסדרים.

מיקי רוזנטל: ההסתייגויות לתקציב נשארות.

מיקי רוזנטל: אנחנו נסיר את כל ההסתייגויות לחוק ההסדרים.

משה גפני: על התקציב לא דנים.

משה גפני: יכול להיות שעל התקציב גם אני אגיש הסתייגויות.

מיקי רוזנטל: בסדר, אבל שאחר כך תהיה לנו זכות לדבר.

משה גפני: אם יהיו הסכמות – ואני שואף להגיע להסכמות האלה – יהיו להם הסתייגויות של רשות דיבור.

משה גפני: הם אומרים דבר מאוד ברור ואני אומר אותו בקול.

משה גפני: אם מגיעים להסכמות על הדברים האחרים, הם מסירים את ההסתייגויות אבל רק לגבי חוק ההסדרים.

מיקי רוזנטל: רק לגבי חוק ההסדרים.

מיקי לוי: אולי תצטרף אלינו לתקציב.

משה גפני: לגבי תקציב, אמרתי, יכול להיות שאני גם אגיש הסתייגויות.

מיקי לוי: תצטרף אלינו.

מיקי לוי: יש כבר 300 ומשהו הסתייגויות.

שגית אפיק: נעבור לסעיף המטרה להצעת חוק ההתייעלות.

דודי קופל: מטרה חוק זה בא לתקן חוקים שונים ולקבוע הוראות נוספות כדי לשמור על מדיניות פיסקלית אחראית, לעמוד בתקרת הגירעון ובמגבלת ההוצאה הממשלתית ולהגדיל את הכנסות המדינה ואת תקבוליה, זאת תוך חיזוק הצמיחה במשק, שינוי סדרי העדיפויות הלאומיים וצמצום הפערים, והכול בהתאם ליעדי התקציב והמדיניות הכלכלית לשנת התקציב 2019.

משה גפני: אני חוזר ואני אחזור גם בחלק השלישי.

משה גפני: יש הסתייגויות באופוזיציה ובמידה ונגיע להסכמות בסעיפים האחרים, ההסתייגויות שלהם יורדות.

משה גפני: אם זה המצב, אני לא רוצה להצביע כרגע.

משה גפני: אני לא יכול להצביע על הסעיף אם אני לא מצביע על ההסתייגויות.

משה גפני: לכן אנחנו עוברים לסעיף השלישי.

בצלאל סמוטריץ': אני מבקש להצטרף לכל ההסתייגויות של המחנה הציוני.

בצלאל סמוטריץ': הסתייגויות טובות.

בצלאל סמוטריץ': עברתי עליהן לקראת הדיון.

משה גפני: בהסתייגויות של המחנה הציוני יש תור.

משה גפני: קח מספר בבקשה.

בצלאל סמוטריץ': אין בעיה.

בצלאל סמוטריץ': אני מבקש להצטרף.

מיקי רוזנטל: אנחנו מקבלים את כולכם באהבה.

בצלאל סמוטריץ': עברתי על ההסתייגויות לקראת הדיון ואני חושב שיש בהן טעם רב מאוד.

בצלאל סמוטריץ': ברובן הגדול הן הסתייגויות מאוד ענייניות.

משה גפני: אנחנו בפרק תחילה, פרק ח' בחוק ההתייעלות.

משה גפני: איפה אנשי משרד האוצר?

משה גפני: מי מקריא את פרק ח', סעיף 38?

איליה כץ: אגף התקציבים.

איליה כץ: פרק ח' – תחילה.

איליה כץ: תחילתו של חוק זה ביום כ"ד בטבת התשע"ט (1 בינואר 2019) אלא אם כן נקבע בו אחרת.

משה גפני: תודה.

משה גפני: אני חוזר על מה שאמרתי לפני ההפסקה הארוכה הזאת הלא מתוכננת.

משה גפני: חברי האופוזיציה אומרים שאם נגיע להסכמות בחוקים האחרים, הם יסירו את ההסתייגויות ואני מאוד מעוניין בזה.

משה גפני: מכיוון שאנחנו עוד לא דנו על ההמשך, אני עכשיו מתחיל לדון על ההמשך ואנחנו נראה לאן אנחנו מגיעים.

משה גפני: אדוני הממונה על התקציבים, יש שני דברים שאני ביקשתי ממך לגבי העניין הזה.

משה גפני: אני מדבר על זה כבר הרבה זמן.

משה גפני: האחד הוא ניצולי שואה.

משה גפני: ניצולי השואה, זה הנושא של השאירים משנת 2011, שם השאירים לא מקבלים והדבר השני הוא ה-BEG, לגבי התוספת לתת להם על תרופות ודברים מהסוג הזה.

משה גפני: הדבר השני שביקשתי הוא הנושא שהיה כאן בדיון, המוכר שאינו רשמי, הקיצוץ בתקציב הזה הלא מוסבר.

משה גפני: אני מבקש הודעה שלך בעניין הזה.

משה גפני: תתחיל בניצולי השואה.

שאול מרידור: לגבי ניצולי השואה, אנחנו מסכימים לסיפור של השאירים משנת 2011.

שאול מרידור: זה כ-90 מיליון שקלים.

משה גפני: לגבי השאירים, אלמנות או אלמנים משנת 2011, העלות של זה היא בסביבות 90 מיליון שקלים ואתם תביאו את הכסף.

שאול מרידור: נכון.

שאול מרידור: לגבי ה-BEG, אם נמצא מקרו, אנחנו נשב אתכם, נגיע להסכמה על זה, נבוא גם עם זה.

שאול מרידור: אנחנו נשב על זה.

משה גפני: על זה עדיין אין לכם מקור אבל אתם מחפשים.

שאול מרידור: נכון.

משה גפני: ואם המקור מגיע, והוא כנראה יגיע, גם הנושא של ה-BEG יסודר.

שאול מרידור: ככל שיהיה מקור.

משה גפני: לגבי המוכר שאינו רשמי?

מיקי רוזנטל: אנחנו מדברים על 2019.

משה גפני: לא.

משה גפני: מדברים עכשיו.

מיקי לוי: 2018.

בצלאל סמוטריץ': מה זה ככל שיהיה מקור?

שאול מרידור: זה אומר שבשלב זה אין מקור.

שאול מרידור: ככל שנמצא מקור, אנחנו נעדכן את הוועדה.

בצלאל סמוטריץ': אני סומך עליך.

בצלאל סמוטריץ': שיהיה כתוב בפרוטוקול שאני סומך עליך.

משה גפני: היית יכול לשבת במקומי ולהתעצבן כמו שאני מתעצבן.

משה גפני: זה בסדר.

משה גפני: אין בעיה.

משה גפני: לגבי המוכר שאינו רשמי?

שאול מרידור: לגבי המוכר שאינו רשמי, אנחנו בבדיקה ואני מקווה שתהיה תשובה תוך כמה דקות.

משה גפני: התשובה תהיה חיובית מכיוון שאין סיבה שלא תהיה חיובית.

משה גפני: למה רבים במשרד האוצר?

שאול מרידור: אנחנו לא רבים.

משה גפני: יגיע היום שאני אספר את הסיפור.